Va (država)

Va (Va: Meung Vax; kin. 佤邦, pinjin: Wǎ Bāng; burm.: ဝပြည်နယ်) je autonomna administrativna jedinica i nepriznata de facto nezavisna država u istočnom Mjanmaru (Burmi). Glavni grad je Pangkam. Država Va je proglašena 1989. godine, ali vlada Mjanmara je ne priznaje i zvanično njenu teritoriju tretira kao deo države Šan. Ima 558.000 stanovnika i nastanjena je narodom Va, koji je austroazijskog porekla. Država Va se sastoji iz dva međusobno odvojena dela, od kojih se jedan nalazi uz granicu sa Kinom, a drugi uz granicu sa Tajlandom. Iako vlada Mjanmara ovu državu ne priznaje, odnosi Mjanmara i države Va bazirani su na faktičkoj mirnoj koegzistenciji, s obzirom da država Va priznaje nominalni suverenitet Mjanmara nad svojim područjem. Zvanični jezik države Va je kineski. Ujedinjena armija države Va ima oko 30.000 vojnika i često je bila saveznik mjanmarske armije u sukobu sa šanskim nacionalistima.